Nooddiensvoertuig in diewe se kloue‘n Toyota Hilux van ER24 is oor die naweek gesteel. Foto: Argief ŉ Reaksievoertuig van ER24 is Saterdagaand of Sondagoggend by ŉ paramedikus se huis in Klerksdorp gesteel. Werner Vermaak, woordvoerder van ER24, het Maandag aan Maroela Media gesê die paramedikus het Sondag omstreeks 07:00 agtergekom die reaksievoertuig, ŉ Toyota Hilux, is uit sy erf gesteel. Die mediese toerusting wat in ‘n veld gestort is. Foto: Verskaf “Hy het dadelik ER24 se beheersentrum en die polisie in kennis gestel,” het Vermaak gesê. “Die bakkie het ŉ opsporingstoestel gehad en ná ŉ ruk het die polisie op ŉ toneel gekom waar die toestel en ander mediese toerusting uit die bakkie verwyder en in ŉ veld gestort is.” Daar is beslag gelê op die mediese toerusting. Die bakkie is steeds soek. Die bakkie het verskeie kentekens van ER24 op. Die agterkant van die bakkie is rooi en ER24 se noodnommer, 084 124, is ook daarop. Die bakkie se roepnommer is MR03 en die registrasienommer is YRC495GP. Vermaak het ŉ beroep op die publiek gedoen om op die uitkyk te wees vir dié voertuig. Mense wat die voertuig opmerk of die polisie kan bystaan met die ondersoek, word versoek om 10111 te skakel.